SKRIFTLIG FORESPØRGSEL E-0676/01

af Monica Frassoni (Verts/ALE) til Kommissionen

(8. marts 2001)

Om: Anløbsbro til forlystelsesparken Gardaland, Castelnuovo del Garda kommune (provinsen Verona Italien)

I svaret på forespørgsel E-2653/00(1), som bl.a. rejste spørgsmålet om, hvorvidt opførelsen af en bådebro ved søbredden til benyttelse for forlystelsesparken Gardaland, der er beliggende i Ronchi di Castelnuovo del Garda (provinsen Verona), bør underkastes en miljøindvirkningsvurdering, udtalte Kommissionen, at projektet til opførelse af en anløbsbro ikke er omfattet af projektklasserne i bilagene til direktiverne om miljøindvirkningsvurderinger.

Den kyststrækning, som projektet angår, indgår imidlertid i lokaliteten SIC Basso Garda IT3210018 til beskyttelse af rørskoven ved søbredden i den sydlige ende af Gardasøen.

Formålet med anløbsbroen er, at både fra selskabet Navigarda skal kunne lægge til ved den, således at der kan bringes gæster til Gardaland også over søen, og myndighederne kan dermed ikke påberåbe sig, at den opfylder egentlige samfundsbehov.

Er Kommissionen på denne baggrund enig i, at den omtalte lokalitet ikke bør belastes af en ny anløbsbro når man samtidig tager højde for den voldsomme nedslidning, som Gardasøens bredder er udsat for på grund af masseturismen?

Kan Kommissionen føre tilsyn med, at denne lokalitet ikke belastes af andre byggeprojekter til fordel for turismen?

(1) EFT C 136 E af 8.5.2001, s. 68.

Samlet svar afgivet på Kommissionens vegne af Margot Wallström på skriftlige forespørgsler E-0676/01, E-0677/01 og E-0678/01

(11. maj 2001)

Som supplement til sit svar på det ærede medlems skriftlige forespørgsel E-2653/2000(1) om opførelse af en anløbsbro ved Gardasøens bred til at servicere forlystelsesparken Gardaland, der er beliggende i Ronchi di Castelnuovo del Garda (provinsen Verona) i et område, der er foreslået som lokalitet af fællesskabsbetydning med referencen Basso Garda IT3210018 i henhold til Rådets direktiv 92/43/EØF af 21. maj 1992 om bevaring af naturtyper samt vilde dyr og planter(2), vil Kommissionen gerne fremhæve følgende.

Artikel 6 i direktiv 92/43/EØF indeholder bevaringskrav hvad angår særlige bevaringsområder. I henhold til artikel 4, stk. 5, i direktiv 92/43/EØF gælder disse krav ligeledes for lokaliteter af fællesskabsbetydning, når de på basis af listen over foreslåede lokaliteter af fællesskabsbetydning er blevet vedtaget efter proceduren i artikel 4, stk. 2. I øjeblikket er der endnu ikke blevet udpeget særlige bevaringsområder, og listen over lokaliteter af fællesskabsbetydning er endnu ikke blevet vedtaget. Med henvisning til de foreslåede lokaliteter af fællesskabsbetydning, især når de omfatter prioriterede levesteder og arter, har medlemsstaterne imidlertid visse forpligtelser til at handle på en sådan måde, at det sikres, at direktivets mål ikke bringes i fare. Selv i mangel af en fællesskabsliste rådes medlemsstaterne til i det mindste at afholde sig fra alle aktiviteter, der måtte forringe en foreslået lokalitet.

Den foreslåede lokalitet, Basso Garda IT3210018, indeholder ikke prioriterede levesteder eller arter. På grundlag af de oplysninger, det ærede medlem har givet, og i mangel af klagegrunde hvad angår anvendelsen af fællesskabslovgivningen, kan der ikke fastslås nogen overtrædelse af direktiv 92/43/EØF i øjeblikket i det specifikke tilfælde.

Med hensyn til det vejprojekt, det ærede medlem nævner (dvs. motortrafikvejen SS 450, fra krydset med SS 11 ved Cavalcaselle til den østlige del af Peschiera del Garda-omkørselsvejen, den del der forbinder landsbyen Rovizza med den vestlige del af samme omkørselsvej og forbindelsen mellem Gardaland og A4-motorvejen ved hjælp af en 4-sporet hurtigvej), kunne de omfattes af fællesskabslovgivningen om

vurdering af virkninger på miljøet (VVM) som fastsat i Rådets direktiv 97/11/EF af 3. marts 1997 om ændring af direktiv 85/337/EØF om vurdering af visse offentlige og private projekters virkninger på miljøet(3).

Kommissionen, der ikke har kendskab til det af det ærede medlem beskrevne forhold, vil træffe hensigtsmæssige tiltag til at indsamle detaljerede oplysninger herom og sikre, at fællesskabslovgivningen overholdes.

Kommissionen vil gerne understrege, at medlemsstaternes skal sørge for, at målsætningerne i fællesskabslovgivningen om VVM ikke omgås gennem en opdeling af projekter. Der skal altid tages hensyn til projekters kumulative virkninger, når de samlet måtte få væsentlige virkninger på miljøet.

(1) EFT C 136 E af 8.5.2001, s. 68.

(2) EFT L 206 af 22.7.1992.

(3) EFT L 73 af 14.3.1997.